钦定古今图书集成/明伦汇编/皇极典/第001卷 > 《白虎通》 > 《王者无外赋》前人
## 钦定古今图书集成/明伦汇编/皇极典/第001卷 > 《白虎通》 > 《王者无外赋》前人

穆穆皇皇，为天下王。宅六合而化何有外，育兆民而
道本无疆。广若乾坤，曷有能逾之者；明借日月，曾无
不照之方。当其保安宗社，混同中外，运德车而无不
至焉，辟义路而何其远也。普天率土，尽关宵旰之忧；
九裔八蛮，无非臣妾之者。其仁荡荡，其道平平，视之
不见，寻之无边。诚厚载之象地，亦洪覆之配天。令出
惟行，宁分乎远者近者？德广所及，但见乎无党无偏。
若然，则包括八纮，牢笼九野，惟善守于域内，乃化成
于天下。万邦同式。孰谓乎限蛮隔羌，四海为家，莫闻
其彼众我寡。故得五兵不试，四国是讹，于以见上下
交泰，于以见远近咸和。九霄之皇泽下施，无远弗届；
万国之黔黎受赐，其乐如何？故知“覃及鬼方，守在海
外，书同文而车同轨，地为舆而天为盖。如春之德，广
育而万物咸亨；若海之容，处下而百川交会。大矣哉！
自南自北，覆之育之，见兆民咸赖，信一人不遗，五霸
不知，据山河而一战，三王有道，流声教于四夷。今我
后寅奉三无，光宅九有，播皇风于无际，守鸿图而可
久。夫如是，四海九州，‘咸献无疆之寿’。”